Diari Oficial de la Generalitat Valenciana


Sumari del DOGV 6207, del 16-02-2010 (2010/1607)

ORDE 1/2010, de 10 de febrer, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis de l'interior de la Comunitat Valenciana.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6207

Data del DOGV
:   16-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1607


Data del document
:   10-02-2010

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2010, de 10 de febrer, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis de l'interior de la Comunitat Valenciana. [2010/1607]
L'administració turística valenciana per a fomentar el desplegament del turisme d'interior ha potenciat, a través dels instruments normatius corresponents, la creació, millora i adequació dels recursos turístics de l'interior. La present orde que complementa estes actuacions pretén fomentar, d'una banda, la publicitat i difusió dels esmentats recursos com a mecanisme d'atracció de visitants i, de l'altra, facilitar els mecanismes d'interpretació i coneixement dels susdits recursos.
En la present orde s'ha optat per efectuar una delimitació exhaustiva de les actuacions i de les despeses incentivables. Esta delimitació opera en el sentit de reduir-les tant en els suports de la difusió: fullets, disc compacte (CD) o disc òptic (DVD) - com en el contingut, circumscrivint-lo a la difusió dels recursos turístics específics.
Estos dos aspectes, la delimitació de les actuacions subvencionables i el fet que es tracte de municipis d'interior, molts d'ells de creixement econòmic ralentitzat, justifiquen que en el procediment no s'establisquen criteris de competència sinó que, una vegada determinades les sol·licituds admeses, s'efectue entre estes el prorrateig de la consignació pressupostària que es disposa.
En conseqüència, d'acord amb les competències assignades pel Decret 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme; i atés el que disposa la Llei 38/2003, de 17 de novembre, General de Subvencions, el Decret 9/2000, de 25 de gener, del Consell, sobre concessió d'ajudes en matèria de turisme, l'Orde de 2 de desembre de 2008, de la Conselleria de Turisme, per la qual es fixen les bases reguladores per a la convocatòria i la concessió d'ajudes per la Conselleria de Turisme i per l'Agència Valenciana del Turisme, així com el que establix el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
ORDENE
CAPÍTOL I
RÈGIM DE LES AJUDES
Article 1. Objecte
1. L'objecte de la present orde és establir el règim de concessió d'ajudes per a les actuacions que es realitzen en 2010 de difusió dels municipis de l'interior de la Comunitat Valenciana com a destinacions turístiques, o bé d'alguns recursos turístics específics d'estos, que es duguen a terme per mitjà de l'edició de material imprés, CD's i DVD's.
2. A l'efecte del que disposa la present orde s'entén per difusió aquelles accions tendents a la divulgació dels recursos turístics dels municipis a què es referix el número 1 d'este article.
Article 2. Dotació pressupostària
1. L'import global màxim destinat a atendre les subvencions a què es referix la present orde és de 781.444 euros i serà finançat amb càrrec a la línia pressupostària T6405 del capítol IV del Programa 751.30 "Turisme d'Interior".
Article 3. Compatibilitat amb la normativa europea sobre ajudes públiques
1. La present convocatòria d'ajudes és compatible amb el mercat comú europeu, atés que no queda subjecta al que disposa l'article 87 apartat 1 del Tractat Constitutiu de la Comunitat Europea, per no reunir tots els requisits acumulatius exigits per eixe article, en tractar-se d'ajudes els beneficiaris de les quals són les administracions locals en l'exercici de la potestat de foment de l'interés general que els és pròpia.
2. Per este motiu i, d'acord amb el que establix l'apartat 4 de l'article 3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes convocades mitjançant la present orde no precisen de la notificació o comunicació a la Comissió Europea.
3. Així mateix, en compliment del que disposa l'esmentat article 3.4 del Decret del Consell 147/2007, de 7 de setembre, esta convocatòria ha sigut objecte de l'informe previ remés a la Direcció General d'Economia de la Conselleria d'Economia, Hisenda i Ocupació, justificant la no subjecció d'esta a la Política de la Competència de la Unió Europea.
Article 4. Actuacions subvencionables
1. Les subvencions objecte d'esta convocatòria tindran com a finalitat finançar parcialment les despeses corrents derivades de la difusió com a destinacions turístiques dels municipis de l'interior de la Comunitat Valenciana i d'alguns recursos turístics que els són específics.
2. Seran objecte de subvenció les actuacions següents:
A. Fullets genèrics municipals d'informació turística.
Serà objecte de l'ajuda l'edició i reedició de fullets genèrics d'àmbit municipal i supramunicipal d'informació turística, el contingut dels quals serà, en termes generals el següent, sempre d'acord amb els recursos turístics amb què compte el municipi o municipis:
- Descripció general i ubicació geogràfica, amb dades generals, que podran completar-se amb un mapa o croquis.
- Breu introducció històrica.
- Rutes, sendes, itineraris i excursions des del municipi. Si fa el cas, serà obligatòria la menció de les sendes de gran recorregut (GR), menut recorregut (PR) o sendes locals (SL) homologats que hi hagen en el municipi.
- Espais naturals, zones verdes i paisatges d'interés.
- Monuments, béns d'interés cultural, museus, col·leccions, obres d'art.
- Si fa el cas, adreça i telèfon de les oficines d'informació turística o Tourist Info.
- Si fa el cas, adreça de la pàgina web d'informació turística municipal o comarcal.
- Altres dades referides als recursos turístics concrets, com ara: localització, horari de visites, les mesures d'accessibilitat per a persones de mobilitat reduïda, telèfons de contacte i qualsevol altra dada d'interés.
B. Fullets específics de determinats recursos turístics dels municipis d'interior.
Seran objecte d'ajuda l'edició i reedició de fullets informatius i divulgatius sobre els recursos següents:
- Béns immobles declarats d'interés cultural (BIC), i immobles declarats béns de rellevància local que siguen visitables.
- Museus i col·leccions museogràfiques.
- Jaciments arqueològics i paleontològics, sempre que siguen visitables.
- Espais naturals protegits, dels establits en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, com ara parcs i paratges naturals, paratges naturals municipals, coves etc.
- Rutes turístiques temàtiques.
- Sendes, itineraris i excursions. Si fa el cas, serà obligatòria la menció de les sendes de gran recorregut (GR), menut recorregut (PR) o sendes locals (SL) homologats que hi hagen en el municipi o municipis.
- Centres històrics declarats com a tals.
- Festes declarades d'interés turístic.
- Gastronomia, exclòs el material que continga únicament la relació dels restaurants de la localitat que puga considerar-se com a publicitat.
El material informatiu abans mencionat haurà de contindre en termes generals, i per a cada un dels recursos la informació següent: la localització, l'horari de visites, el caràcter gratuït o no de l'entrada, les mesures d'accessibilitat per a persones de mobilitat reduïda, les visites guiades, els telèfons de contacte i qualsevol altra dada d'interés.
3. El contingut dels fullets, arreplegat en els apartats A i B, podrà ser editat simultàniament en suport imprés, CD o DVD, la qual cosa es considerarà una mateixa actuació. Així mateix este contingut podrà editar-se únicament en suport imprés, CD o DVD.
4. Només es podrà presentar una sol·licitud per municipi o mancomunitat i per a l'edició d'un únic fullet en els suports esmentats anteriorment en el punt 3.
En cas d'incomplir-se el que establix el paràgraf anterior la Comissió de Valoració determinarà l'actuació a subvencionar d'entre les sol·licitades.
Article 5. Actuacions i despeses no subvencionables
1. No seran subvencionables les actuacions el pressupost total de la despesa subvencionable, IVA inclòs, siga inferior a dos mil euros.
2. En el cas de festes declarades d'interés turístic no seran subvencionables les despeses de l'edició dels anomenats programes de festes, cartells anunciadors o un altre material semblant.
3. No seran subvencionables altres despeses de material promocional i de difusió del recurs diferents dels establits en l'article quart de la present orde.
4. S'exclouen de les ajudes previstes en esta orde les despeses d'adquisició d'actius fixos i, en general, tots aquells que tinguen la consideració d'inversions.
Article 6. Beneficiaris
1. Podran sol·licitar les ajudes els municipis i mancomunitats dels municipis de l'interior de la Comunitat Valenciana que complisquen els requisits establits en l'apartat següent.
Tal com s'indica en el punt 4, de l'art. 4, només es podrà presentar una sol·licitud per municipi o mancomunitat i per a una única actuació.
2. A l'efecte d'estes ajudes s'entendran per municipis de l'interior de la Comunitat Valenciana, les entitats locals a què es referix l'apartat a, del número 1 de l'article 3 de la Llei 7/1985, de 2 d'abril, Reguladora de les Bases de Règim Local, el terme municipal de les quals no siga limítrof amb el mar.
Anàlogament, s'entendran per mancomunitats d'interior de la Comunitat Valenciana les entitats locals a què es referix l'apartat d del número 2 de l'article 3 de l'esmentada Llei 7/1985, en les quals no cap dels municipis que les integren siga limítrof amb el mar.
Article 7. Ajudes
1. Sense perjuí del que disposen els articles 4 i 5 anteriors es consideraran despeses incentivables aquells que responguen als conceptes següents:
La creació, disseny, fotomecànica, maquetació, producció, edició o reedició de material que tinga com a objecte la difusió i divulgació dels recursos turístics, d'acord amb el que establix l'article 4.
2. La quantia de la subvenció en cap no cas podrà superar els 10.000 euros per beneficiari. La quantitat a percebre, tenint en compte el límit establit, serà la que resulte de prorratejar l'import de la consignació pressupostària destinada a estes ajudes entre el nombre de sol·licituds admeses i referides a actuacions l'objecte de les quals s'ajuste als requisits establits en la present orde
3. Les ajudes que s'establixen en la present orde tindran la consideració de subvenció a fons perdut.
4. L'IVA del projecte formarà part del cost subvencionable, sempre que siga suportat efectivament pel beneficiari i no siga compensable o recuperable. A estos efectes les entitats hauran d'omplir una declaració sobre el caràcter no recuperable o no compensable de l'IVA corresponent al projecte.
5. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a realitzar per l'entitat local beneficiària de la subvenció.
6. Podrà subcontractar-se l'activitat objecte de la subvenció fins al 100% i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
7. El cost total estarà format per l'import dels elements subvencionables que constituïxen el projecte per al qual se sol·licita l'ajuda ajustats a preus de mercat.
CAPÍTOL II
Procediment
Article 8. Presentació de sol·licituds i documentació
1. Els sol·licitants hauran de presentar la documentació següent:
a) Instància de sol·licitud en imprés normalitzat, degudament omplit, segons model que figura en l'annex I de la present orde i disponible en www.turisme.gva.es/ajudes.
b) Certificat expedit pel secretari de l'entitat local, acreditatiu de l'acte o de l'acord adoptat per l'òrgan competent aprovant l'actuació per a la qual se sol·licita la subvenció i el seu pressupost.
c) Certificat expedit pel secretari de l'entitat local, acreditatiu de l'acte o de l'acord adoptat per l'òrgan competent en el qual s'incloga el compromís de finançament de la part del pressupost no subvencionat i necessari per a la realització, fent constar expressament l'aplicació econòmica del pressupost municipal per la qual es va a finançar.
d) Certificat, expedit pel secretari o interventor de l'entitat local sol·licitant, sobre les ajudes sol·licitades o rebudes per al mateix cost subvencionable.
e) Fitxa de manteniment de tercers (dades bancàries) segons model que figura en l'annex II de la present orde i disponible en www.turisme.gva.es/ajudes, i certificat bancari acreditatiu de la titularitat del compte bancari.
f) Memòria descriptiva i pressupost de l'execució de l'actuació a realitzar. S'hi inclourà el tipus de material a editar, les seues característiques, la temàtica i un guió o esquema del seu contingut.
En tots els casos s'inclourà un pressupost desglossat per partides de despesa.
g) Certificat del secretari o interventor de l'entitat sol·licitant sobre el caràcter no compensable o no recuperable de l'IVA suportat en l'actuació per a la qual se sol·licita subvenció, segons el model que s'adjunta en l'annex III de la present orde i disponible en www.turisme.gva.es/ajudes.
h) Declaració responsable de l'òrgan competent de l'entitat local que acredite que el sol·licitant no és deutor de la Generalitat per reintegrament de subvencions, segons el model que figura en l'annex VI de la present orde i disponible en www.turisme.gva.es/ajudes.
i) Declaració responsable de l'òrgan competent de l'entitat local acreditativa de no estar incurs en les altres prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions, segons el model que figura en l'annex VI de la present orde i disponible en www.turisme.gva.es/ajudes.
j) Documentació acreditativa i identificativa de l'entitat sol·licitant i del representant legal d'esta:
- Còpia compulsada del CIF de l'entitat.
- Còpia compulsada del DNI del representant legal
- Certificat del secretari de l'entitat local acreditatiu del nomenament del representant legal.
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
3. Els sol·licitants podran executar l'actuació sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
4. Les sol·licituds podran presentar-se en els registres dels Servicis Territorials de Turisme d'Alacant (C/ Churruca, 29; 03088 Alacant), Castelló (Pl. María Agustina, 5; 12420 Alacant) i València (Pl. Alfons el Magnànim, 15; 46866 València) i en el Registre General de la Conselleria de Turisme, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
5. El termini de presentació de sol·licituds serà de vint dies naturals comptats a partir de l'endemà a la publicació de la present orde en el DOCV.
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, l'interessat serà requerit perquè en el termini de 10 dies esmene la falta o acompanye els documents preceptius, amb la indicació que, en cas de no fer-ho, se'l tindrà per desistit en la petició, prèvia resolució que haurà de ser dictada en els termes que preveu l'article 42 de la dita Llei.
Article 9. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present Orde és la Direcció General de Turisme d'Interior de la Conselleria de Turisme.
2. Una vegada avaluades les sol·licituds per l'òrgan instructor, els expedients i tot el procés anterior seran traslladat a la Comissió de Valoració que s'establix en el número 8 del present article, la qual, després de l'anàlisi del procediment seguit, calcularà l'import de les subvencions prorratejant les sol·licituds informades favorablement amb la consignació pressupostària establida en la present orde. Cap subvenció no podrà superar l'import màxim de 10.000 euros establit en l'article 7 apartat 2 de la present orde.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la Comissió de Valoració, a través del director general de Turisme d'Interior, elevarà la proposta de concessió o denegació d'ajudes a la consellera de Turisme, qui resoldrà sobre l'ajuda i determinarà la quantia de la subvenció.
4. La resolució es notificarà a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre i notificar les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra les quals podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar de l'endemà al de la notificació de la resolució.
7. Les subvencions concedides seran publicades en el Diari Oficial de la Comunitat Valenciana amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat o finalitats de la subvenció.
8. La Comissió de Valoració estarà presidida pel director general de Turisme d'Interior de la Conselleria de Turisme i integrada per quatre membres més designats per ell.
Article 10. Incidències posteriors a la concessió
El director general de Turisme d'Interior queda facultat per a resoldre les incidències que es produïsquen després de la resolució de concessió, i en especial els supòsits de:
- Canvis realitzats en les partides que conformen el cost subvencionable. Dits canvis hauran de ser justificats pel beneficiari, i no podran alterar de manera essencial la naturalesa, objecte i finalitat per a la qual ha sigut concedida la subvenció.
- Minoració en l'import de les subvencions concedides en els supòsits a què fa referència l'article 15 apartat 1 de la present orde.
- Revocació de les subvencions concedides en els supòsits a què fan referència els articles 13 apartat 4 i 15 apartat 2.
- Revocació de les subvencions concedides a causa de la renúncia del beneficiari.
- Revocació de les subvencions concedides en cas de desistiment del sol·licitant.
Article 11. Obligacions del beneficiari
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a la Conselleria de Turisme, l'obtenció o la sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la qual va ser concedida la subvenció, fet que serà de responsabilitat exclusiva de l'entitat. Així mateix, seran a càrrec seu els mitjans humans i materials que precisen per al seu compliment.
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 12. Publicitat
En compliment del que establix l'article 18.4 de la Llei General de Subvencions i a fi de donar l'adequada publicitat que el projecte ha sigut finançat parcialment per la Conselleria de Turisme, les actuacions que es realitzen en el marc de la present convocatòria hauran d'exhibir un distintiu. Este distintiu serà subministrat per la pròpia Conselleria.
Article 13. Liquidació d'ajudes
1. L'actuació objecte de subvenció haurà d'estar finalitzada en la seua totalitat com a màxim el 10 d'octubre de 2010.
2. El lliurament de la subvenció es produirà d'una sola vegada, amb la justificació prèvia de la despesa corresponent a l'activitat realitzada. La documentació a presentar per al cobrament de la subvenció haurà de ser la següent:
- Còpia compulsada de les factures corresponents a la despesa realitzada.
- Certificat, expedit pel secretari o interventor de l'entitat local, en el qual conste l'acte o l'acord de reconeixement de l'obligació per l'òrgan competent, així com l'aplicació econòmica del pressupost municipal on s'ha contret la despesa. Este certificat ha d'incloure una relació detallada de les actuacions realitzades recolzades per la subvenció on figure cada una de les despeses incorregudes, amb expressió del proveïdor, l'import del justificant presentat i el seu número i data d'emissió, segons el model que figura en l'annex IV de la present orde i disponible en www.turisme.gva.es/ajudes.
- Este certificat podrà substituir-se per la còpia compulsada dels documents de la comptabilitat pressupostària acreditatius que la despesa recollida en les factures ha assolit la fase comptable "O".
- Certificat, expedit pel secretari o interventor de l'entitat local beneficiària, acreditatiu de l'import, procedència i aplicació dels fons propis i d'altres ajudes o ingressos amb què, a més a més de la subvenció, hagen sigut finançades les actuacions, segons el model que figura en l'annex V de la present orde.
- Quan el cost subvencionable de l'actuació siga igual o superior a 18.000 euros més l'IVA haurà d'acreditar-se el compliment dels procediments establits en la normativa d'aplicació en matèria de contractació pública.
- Declaració responsable, per part de l'òrgan competent de l'entitat beneficiària, acreditativa que no s'és deutor de la Generalitat per reintegrament de subvencions, segons el model que figura en l'annex VI de la present orde i disponible en www.turisme.gva.es/ajudes.
- S'adjuntarà un exemplar del material editat, el qual haurà de portar el distintiu a què es fa referència en l'art. 12 anterior.
3. A l'efecte de justificació es considerarà que la despesa subvencionable s'ha realitzat si s'ha aconseguit la fase comptable "O" en el pressupost de l'entitat beneficiària, encara que no haja sigut efectivament pagat amb anterioritat a la finalització del període de justificació.
4. No procedirà la minoració en aquelles subvencions el cost subvencionable de les quals justificat de manera conforme no abaste com a mínim la quantitat de dos mil euros, efectuant-se la revocació íntegra de dites subvencions.
5. El termini per a la presentació dels justificants a què fa referència el present article finalitzarà el 10 d'octubre de 2010.
Article 14. Control i inspecció
La Conselleria de Turisme vigilarà l'adequada aplicació de les ajudes i, per a això, podrà realitzar les inspeccions, comprovacions i demanar tota aquella informació considere oportuna, sense perjuí d'altres actuacions inspectores o de comprovació que pogueren fer-se a instàncies de la Intervenció General de la Generalitat o altres organismes competents.
Article 15. Minoració i reintegrament de les subvencions
1. L'alteració d'algunes de les característiques no substancials de l'actuació la subvenció de la qual haja sigut aprovada, l'incompliment d'alguna de les condicions i dels terminis establits en la resolució, la insuficient justificació d'algunes de les despeses efectivament realitzades, l'execució parcial de les actuacions previstes i la concessió després de la presentació de la sol·licitud d'altres ajudes públiques o privades, si en el seu conjunt excedixen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació de l'expedient corresponent per l'òrgan competent per a la concessió de les ajudes, el qual podrà finalitzar, si fa el cas, amb la revocació de la subvenció concedida i l'obligació de reintegrar les ajudes percebudes i els interessos de demora des del moment de pagament de la suvbenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS FINALS
Primera
El director general de Turisme d'Interior de la Conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present orde.
Segona
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Contra la present Orde, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar des de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
València, 10 de febrer de 2010
La consellera de Turisme,
BELÉN JUSTE PICÓN